Homo sapiens idaltu

Homo sapiens idaltu is ’n uitgestorwe subspesie van Homo sapiens wat sowat 160 000 jaar gelede tydens die Pleistoseen in Afrika voorgekom het. Idaltu is die Amhariese woord vir "wyse man" of "eersgeborene".

Ontdekking 
Die fossiele oorblyfsels van H. s. idaltu is in 1997 in die Afar-driehoek in Ethiopië ontdek deur Tim White, maar is eers in 2003 bekend gemaak. Die fossiele is tussen vulkaanlae van tussen 154 000 en 160 000 jaar oud gevind. Drie goed bewaarde skedels is ontdek, waarvan die mees ongeskonde een dié van ’n volwassene is met ’n breinkapasiteit van 1 450 cm3. Die ander is die gedeeltelike skedels van ’n man en ’n kind van ses jaar oud.

Morfologie en taksonomie 
Die fossiele toon archaïese eienskappe wat nie met die moderne mens ooreenstem nie. Tog word hulle beskou as die direkte voorlopers van Homo sapiens sapiens, wat volgens die onlangse "Uit Afrika"-model kort hierna in Oos-Afrika ontwikkel het.

Verwysings

Eksterne skakels 
 Die ontdekking
 Die vermiste skakel 

Evolusie
Fossiele
Uitgestorwe primate